Espoon Leppävaaran Mestarintunnelissa tehtiin eilen Suomen kaikkien aikojen ennätys – eikä mitenkään hyvässä mielessä.

Mestarintunnelin valvontakamera räpsähti ensimmäisen vuorokauden aikana peräti 981 kertaa.

Poliisin liikenneturvallisuuskeskuksen johtaja, ylikomisario Dennis Pasterstein pitää lukua hirvittävän suurena. Hän pelkäsi tosin vieläkin suurempaa määrää.

– Ennen kuin tolpat otettiin käyttöön Kehä I:llä tehtiin tutkimus, jonka perusteella noin 80 prosenttia ajoi sellaista nopeutta, että kameran olisi pitänyt välähtää. Vuorokaudessa meni noin 28 000 ajoneuvoa Mestarintunnelista, ja jos siitä laskee 80 prosenttia, niin kameran olisi pitänyt välähtää 20 000 kertaa. Nyt se onneksi välähti vain 1000 kertaa. Eli jotakin muutosta on tapahtunut.

Yllä olevalla videolla Uudenmaan ely-keskuksen liikenneturvallisuusvastaava Marko Kelkka kertoo, miksi juuri Kehä I:llä otettiin helmikuun alussa käyttöön nopeusvalvontakamerat.

– Tuhat on silti vielä ihan hirvittävän suuri määrä. Se on merkittävä ihan millä mittarilla tahansa.

Aikaisempi ennätys on Kehä III:lta Lommilasta. Kun valvontakamera otettiin käyttöön, se välähti vajaat 500 kertaa vuorokaudessa. Nykyisin 405 kertaa. Normaalisti Suomessa mitataan päivittäin suurin piirtein 20–60 räpsähdystä per valvontatolppa.

– Voimme käsitellä täällä keskuksessa 1500–2000 kuvaa vuorokaudessa. Tuo yksi Mestarintunnelin kamera melkein työllistää meidän koko keskuksen, Pasterstein heittää.

Kehä I:lle asennettiin 35 valvontatolppaa viisi viikkoa sitten. Tulokset puhuvat puolestaan.

– Poliisin liikenneonnettomuustehtävät ovat vähentyneet noin 20 prosenttia viime vuodesta. Toki sääolosuhteilla on merkitystä. Silti on tapahtunut vähemmän poliisin tietoon tulleita onnettomuuksia. Lisäksi keskinopeuksiin on tullut merkittäviä muutoksia, Pasterstein kiittelee.

– Viiden viikon perusteella näyttäisi siltä, että Ely-keskuksen tekemä investointi automaattivalvontaan on ollut todella onnistunut. Lopulliset tulokset saadaan vasta vuosien jälkeen.

Nyt autoilijat kehä I:llä huomio! Höllätkää sitä kaasujalkaa ja noudattakaa rajoituksia. Mestarintunnelin valvontakamera...Posted by Helsingin poliisilaitos on Wednesday, March 9, 2016